**William Richardson Linton** (2. huhtikuuta 1850 Diddington, Cambridgeshire, Englanti – 4. tammikuuta 1908 Derbyshire, Englanti) oli englantilainen kasvitieteilijä.

William Richardson Linton oli nuorin Henry ja Charlotte Lintonin seitsemästä lapsesta. Hänen isänsä puoleisessa suvussa oli monia pappeja. Williamin vanhempi veli Edmund Francis Linton muutti Dorsetiin, missä hänestä tuli kappalainen. Hän julkaisi luettelon Dorsetin sienilajeista. Veljekset harjoittivat kasvitiedettä myös yhdessä ja julkaisivat luetteloita vaikeasti luokiteltavista putkilokasveista keltanot (*Hieracium*), vatukat (*Rubus*) ja pajut (*Salix*).

William kävi koulua Warwickshiren Leamingtonissa ja valmistui Oxfordin yliopistosta vuonna 1873. Hän toimi opettajana lähetysseuran koulussa Islingtonissa, matkusteli Palestiinassa vuonna 1881 ja asettui kirkkoherraksi ja opettajaksi Derbyshiren Shirleyyn vuonna 1886. Seuraavana vuonna hän meni naimisiin Alice Shirleyn kanssa. Shirleyn suku oli Lintonin uuden kotipaikkakunnan merkittävimpiä, ja heillä on luultavasti ollut vaikutusta Linton työ- ja asuinpaikan valinnassa. Shirley on pieni seurakunta lähellä Ashbornea Chirnetin laaksossa, sen koulua kävi Lintonin aikana noin 40 oppilasta.

Koulu-aikanaan 1860-luvulla Warwickshiressä Linton oli tutustunut toiseen kasviharrastajaan Henry Charles Lyon Readeriin. He vastasivat vuonna 1896 lehti-ilmoitukseen, joita Coslett Herbert Waddell oli julkaissut lehdissä Science Gossip, Irish Naturalist ja Journal of Botany, ja liittyivät vastaperustettuun sammalnäytteiden vaihtoseuraan, Moss Exchange Clubiin. Siitä kehittyi myöhemmin *British Bryological Society*.

Linton tutki ja keräsi järjestelmällisesti Derbyshiren kasveja. Hänen työstään julkaistiin kirja *Flora of Derbyshire*. Kasviluettelojen lisäksi noin 400-sivuisessa teoksessa kerrotaan Derbyshiren sademääristä, lämpötilojen mukaan määritellyistä ilmastovyöhykkeistä ja eri kasvilajien kukinta-ajoista maaperän tyypeistä. Vuonna 1969 teos päivitettiin ja Derbyn kaupunginmuseo julkaisi siitä uuden laitoksen.

Lintonin keräämiä kasvinäytteitä on satoja; Britannian kasvitieteellisen seuran luettelossa mainitaan 902 Lintonin keräämää kasvilajia. Lintonin keräämiä kasvinäytteitä on monissa museoissa kuten Lontoon Natural History Museumissa ja Belfastissa.

Hänen nimeämien kasvien tieteellisen nimen perässä käytetään nimen jälkeen liittettävää auktorilyhennettä **W.R.Linton**.

Lähteet
-------

1. 1 2 3  Middleton, Richard: Linton, Rev. William Richardson (1850 – 1908) *Natstand.org.uk*.  18.2.2016. Viitattu 13.10.2020. (englanniksi)
2. 1 2 3 4  Mark Lawley: Members of the Moss Exchange Club (1896-1923) *193.62.154.38*.  Arkistoitu 28.9.2011. Viitattu 12.8.2011. (englanniksi)
3. ↑  Kelly's Directory of the Counties of Derby, Notts, Leicester and Rutland
pub. London (May, 1891) – 19th Century Derbyshire Directory Transcripts *Andrewspages.dial.pipex.com*.  7.2.2009.  Arkistoitu 10.2.2010. Viitattu 13.10.2020. (englanniksi)
4. ↑  Linton, William Richardson: *Flora of Derbyshire: flowering plants, higher cryptogams, mosses and hepatics, Characeae*. London: Bemrose & Sons Ltd. 1903. Archive.org (viitattu 13.10.2020).
5. ↑  Linton, William Richardson (editor Arthur Roy Clapham): *Flora of Derbyshire*. County Borough of Derby Museum & Art Gallery, 1969. Teoksen verkkoversio (viitattu 13.10.2020).  Google Books
6. ↑  Search for Herbaria *Botanical Society on British Isles*. Viitattu 13.10.2020. (englanniksi)
7. ↑  Linton, William Richardson (1850-1908) *International Plant Names Index – IPNI*. Viitattu 13.10.2020. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Tieteilijät | 
* International Plant Names Index

 |

 |